정조 14년
庚戌正月二十九日辰時上御誠正閣大臣備局堂上引見入侍時右副承旨尹行任假注書鄭文始事變假注書柳師模記注官趙慶遠金鳳顯左議政蔡濟恭行左參贊金華鎭行禮曹判書徐有隣行司直鄭昌順行副司直鄭好仁兵曹判書李𡊠刑曹判書沈頤之訓鍊都正徐有大行副司直洪秀輔李漢豐漢城右尹金思穆開城留守李致中行副司直李獻慶金持默修撰韓光植以次進伏訖濟恭曰昨今日氣稍寒聖體調攝若何上曰差勝矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰臣待罪藥院而久未承候矣今日賓筵有命聖候之益勝可以仰認臣民之慶莫大於此臣意則雖御賓筵閉戶引接實爲愼攝之道矣上曰今則快勝何必如是乎濟恭曰歲首展謁有來初涓書之命未審緣何而如是從速推擇乎上曰園幸欲於旬前爲之故展謁不得不從速矣濟恭曰何必旬前姑俟聖候之快復亦未晩矣上曰當初定日不得行禮雖緣病故尙今慕鬱心不能自安矣次對久未爲之有何廟務乎濟恭曰別無他事只有馬兵都試一事矣上曰此非時急事矣濟恭曰今番聖候平復慶莫大於此稱慶一節向雖承勿爲之敎而下情不勝抑鬱敢此更瀆矣上曰向已悉言更勿爲此等說以便予心宜矣實有所執而然非人事上例讓者也此後雖或聽施今番則決不可許矣其在仰慰慈宮之道事若不必如是牢拒而今日則果有所定卿等之請雖如是之勤而決不可允從矣濟恭曰聖敎誠過矣有隣獻慶等曰向自遷園時諸症非比尋常無妄令幸快復實是御極後初有之慶今若不許群請則臣民寧無抑鬱之歎乎華鎭等齊進仰請上曰皆就坐旣是典禮所在雖以權停禮行之若欲受賀則豈無其道而今番異於他時向來動駕雖不得不退定予心當作何懷予於是日一倍添劇此則卿等之所目覩顧今病勢雖差何心稱慶今此幸行少伸誠敬則此爲幸也更勿爲此言次對爲之濟恭曰北關昨年年事雖云稍勝於再昨年亦未免歉深以爲憂昨見評事狀本則民情不至遑急賑政亦多就緖云不勝幸甚矣上曰誠幸矣濟恭曰此咸鏡監司李秉模狀本也以爲歲前賑穀之請在民穀分排之前故爲慮彼此不及之患欲杜官民張大之望姑以三千石爲請矣今旣排巡而還穀賑穀不出元數之中則區區樽節於飢民口吻中物實非所以仰體朝家德意備局句管私賑穀中折米三千石特許加劃則謹當稍廣其規南北關元救急邑外略加闊狹以時接濟事請令廟堂稟旨分付矣今年北路救民之政當如拯溺救焚道臣加請折米三千石似不爲過多依狀請許施使之方便闊狹無有一民捐瘠之患宜矣上曰依爲之出擧條濟恭曰頃因典僕等所懷治道塡土之役復用坊民事批旨有問于京兆從長稟處之命矣卽見漢城府所報則以爲泮民本無座更與坊役者以其守護聖廟專當修掃之役也在前坊民赴役之際非但往來有弊操縱侵徵受弊不些故丁未年座更釐正時泮民之座更與坊役依前勿論動駕時殿內外修掃之役依常時例擧行以除坊民之弊事節目啓下矣今以動駕時一時修掃之役欲爲圖免者民習猥屑爲辭矣泮民之除給座更與坊役專爲其動駕治道灑掃之事矣今乃諱節目本意只稱治道之役苦欲使坊民替當者事極猥屑其所懷勿施何如上曰依爲之出擧條濟恭曰農務備旱之要莫先於修築堤堰迨此春水未生之前預令貯水然後可以資來頭之用禁耕種樹疎鑿等節另加申飭俾有蒙利之實效何如上曰依爲之出擧條濟恭曰際聞西北流民連續道路云而西路則山邑尤甚云矣上曰山邑爲幾何濟恭曰陽德孟山寧遠等邑矣上曰德川倅爲誰有隣曰申曮云矣上曰申曮有老親乎濟恭曰此是故耆堂之子似無老親矣上曰大抵西路公私賑爲幾邑濟恭曰未詳矣上曰提調知之乎昌順曰臣亦未能詳知矣上曰昨日辭疏入來病勢果何如昌順曰聞是衰病有妨職務行部當前無以强疾云矣上曰若如是則何故今始陳疏乎昌順曰聞以上候之在靜攝中有難瀆擾自爾遲待云矣上謂濟恭曰臨傳易將雖曰難便病勢如許及今遞改果無關係乎濟恭曰當此賑政有難變通病旣如許則勢將許施矣上曰到今無事往來在重臣可謂善爲矣濟恭曰聖心若以此爲敎則實出曲念矣上曰近來有廉聲者豈可多得乎雖不如此能畏約而有才諝然後可爲此時箕伯矣此筵中亦有可合之人乎濟恭曰筵中諸宰無非可合者古語云知臣莫如君唯在上心矣上曰卿試言之誰可爲者濟恭曰徐有隣則其弟方帶畿伯洪良浩時任冢宰此外沈頤之李文源金思穆等亦有之矣上曰洪良浩文人本是疎闊李文源昨年超二資又除膄藩則太過矣如金思穆果是精約而但外貌不揚在朝廷處身亦未知穩當且年少位卑近來亞卿之除此藩者只見鄭判府矣濟恭曰如非曾經亞銓之人則未聞除此藩矣上曰沈頤之在完營時頗能畏約亦有別備者今則亦難保其如前矣濟恭曰沈頤之才諝凡百足可爲之矣上曰然則以此爲定可也上曰關西守令中或有上京者乎注書知入師模承命出傳來奏曰寧遠郡守南衡重以其祖母之病方往陰城地來月旬間還官云矣上曰流民事朝廷旣聞之後宜有別般申飭之道別送安集使慰諭而文官中可送堂上乎堂下乎濟恭曰兼以監賑則何論堂上堂下華鎭曰臣父亦曾徑安集使書啓文字尙存矣上曰古亦有嘉善官差送之例矣濟恭曰此則異矣上曰然則何人可合且通一道遍行則勢將畢賑後復命還有一道二道伯之嫌矣華鎭曰古有兼暗行者矣昌順曰堂上官例不得暗行矣若以暗行爲名則畢賑後復命慰諭爲名則竣事後卽當復命矣濟恭曰堂下無所經歷恐有生疎之慮矣上曰誠然矣向送李崑秀以其大臣之子故意謂差勝於他人而亦不善行柳誼則爲其不憚身勞而送之亦未見其效此外諸人皆未免辱命矣濟恭曰道伯方新除姑先申飭於新伯安集使姑爲置之亦似無妨矣上曰卿言亦好矣向聞鐵山尤遑急至有三字之說未知傳聞之太過與否卿亦聞之乎濟恭曰臣未及聞知矣上曰日前承候時聞於一筵臣矣提調或知之乎昌順曰臣亦未聞此等說而海西不爲設賑故流民尤甚云矣上曰私賑亦不設行乎昌順曰亦未聞私賑云矣華鎭曰私賑似勝於公賑矣濟恭曰唯在精抄與濫付道臣守令着意之如何豈有公私之別上曰流民爲先令廟堂發遣備郞曉諭還送本土可也濟恭曰近聞明火賊結黨於畿湖之間暴掠閭里民不安堵云事之驚駭莫此爲甚捕廳旣聞如許消息則發校掩捉當不容一日少緩但捕校之五部外出使明有先朝禁令上聞雖或煩屑稟告廟堂之後始爲發校有何難事而不稟徑發無難犯禁後弊所關不可無飭右邊捕將李漢豐從重推考雖以窺捕言之旣見賊徒之屯在高峰低首喪氣莫敢進前一日二日未聞縳致一賊將安用如許捕校乎嚴飭捕將使之不數日內捉納恐不可已矣上曰依爲之出擧條濟恭曰向日洪秉纘緣臣筵席糾正追呈對疏而其言全與實狀相反臣見而駭歎卽欲陳疏明辨而懲討方張未暇及此後因時日已久遂泯默至今惶愧之私實切于中蓋伊時秉纘謂臣曰外議以爲吏判望有見漏者云矣臣曰誰也答曰卽趙時俊尹蓍東矣臣非不知時俊之爲語次虛影而言出非意極涉驚訝故默然不應則遂起拜而去矣此外無一轉喉今乃於疏中盛稱有多般轉折之語而有若臣之故爲刪去單行數節者然何其不思之甚也臣之糾正本非以秉纘謂之時俊之黨也則對疏中自暴其語言之未及達意何所不可而欲防其知舊中見責演出口中所不言之言以至於自欺欺人此豈非可惜之甚乎雖然臣參居百僚之首致此唇舌之煩罔非見輕而然矣尙何敢尤人乎旣不疏引不得不以此仰達矣上曰卿之引義過矣今聞事實揆以體統不可無飭行副司直洪秉纘罷職可也出擧條濟恭曰日前命入臺諫前望而於都憲望以尹尙東點下尙東之名方在臺啓中未及停止則聖上非忘却也非不知也猶且以名在臺啓之人授以都憲之任此豈可常之事乎實係衮闕不得不仰陳矣上曰卿言旣如此原望筒勿施可也出擧條濟恭曰近聞西北流民絡續不絶於道路之間傳說雖或過中其不爲全無可以推知字牧之官若能極意撫恤當賑者付賑堂還者付還使之安接則惟彼安土重遷之輩雖賞之豈可去其鄕里散之四方乎思之及此誠極矜惻朝家旣聞之後不可無別般慰諭安集之擧而但漂轉四方之類三三五五不知乞食於何道何邑內而五部外而畿甸三南或關東諸道另加搜問果有自兩西及北路流散而至者除其全家安頓不願復歸者外自該邑計口給糧定將校交付前去之邑次次送致以及於本土而止而及其歸也道臣照管其數使本邑加意撫恤各付還賑俾得聊賴安接則我聖上若保如傷之德意庶可以覃及於無告之民矣且聞近來道臣與守令不欲使民人流散有聞於京師或使將校阻搪要路俾不得轉動若此則坐而待死之外更無他道撫字之政寧容如是此則嚴加禁斷各邑之次次給糧竝以公穀會減還歸安集之後畢竟數爻使該道道臣條例狀聞宜矣上曰今聞卿言西北民情蓋可推知旣聞之後豈可一刻弛心接濟之策當另飭道伯期有實效此則欲別下傳敎而流民之還集依卿所奏卽爲嚴飭京外而給糧交付之際無或一毫泛忽卿旣聞筵敎部字內則分遣備郞曉諭後從願還送擧行後形止草記西北之還集諸道之交付勤慢則繡衣外更當別遣宣傳官或備郞考察此意一體申飭可也出擧條濟恭曰日前見關西道臣狀聞陽德縣公穀逋欠之數爲三千三百餘石而以其發覺之在於開春之後不拘捧糴之限今方催督期於準捧云陽德關西之山邑被災甚酷民多顚連而當此春節又以渠輩所不食之何年逋穀徵及一境之隣族則此使之逃散也旣係逋欠道啓之曰以督捧無足爲怪而朝家旣聞之後豈無所通變之政乎至若嶺南咸陽郡逋穀至爲三萬餘石之多三萬之穀雖使道伯分徵於七十州有難容易了當況於一邑之內徵此三萬之數決是行不得之政且其所謂三千與三萬之數非原穀如此自其臥還積逋之後計其幾十年當出之耗轉轉增加較原穀今至二倍三倍之境公穀雖重民事切悶臣意則令兩道道臣詳細覈出勿計其虛地耗條只以原穀幾許登聞後其準充之道亦限以幾年鱗次捧入則庶幾有民不散而穀可充之道此則惟在道臣方便商量轉聞朝家以待處分之如何矣以此知委該道道臣何如上曰依爲之開倉之後曰以捧糴有關後弊雖似下語之不審捧糴二字大是疎忽該道臣從重推考咸陽事減耗姑無論元穀多鬼錄依前筵敎令道伯嚴飭該倅精査細櫛分秩區別使卽報來狀聞事分付可也出擧條濟恭曰濟州牧使李喆模以前任陽德時公穀虧欠入於現告今當拿問而頃見分等狀聞本州亦被災所管兩邑有尤甚之次之分此時遞易恐不無絶島民弊其代待麥秋差出恐合事宜故敢達矣上曰依爲之出擧條濟恭曰此開城留守李致中狀啓也以爲本營各庫支放之資尙多不足之數各倉餉還今年條加分耗二百六十石零依近例特許移劃補用事請令廟堂稟旨分付矣松營支放之有賴於倉餉耗穀殆成近例矣餉耗二百六十石零依狀請移劃何如上曰依爲之出擧條上曰前遂安郡守事投印乎投符乎濟恭曰此則未詳而若投印則宜有論罪之擧而聞與道伯相較呈親病狀送印符於兼官上來云以此狀罷有所如何矣上曰然則海伯事未妥矣命書傳敎曰日前罷狀泛然看過而聞道伯事有違格例該倅雖已差代後弊所關不可無飭當該道臣從重推考又書傳敎曰此時關西民事道伯不可一日曠務行部在卽營賑方張箕伯之代今日擬薦使之數日內辭朝又書榻敎曰未下直守令當日辭朝上曰南鶴聞事大臣聞之乎濟恭曰未聞矣上曰提調承宣似皆聞知矣諸備堂如有稟事者進前頤之曰湖西栗木敬差官所帶下隷列邑受賂實數有令本道更覈狀聞之命矣觀此道啓則捧賂數爻與臣曹所覈多有減數可知道査之猶未盡究特敎之下終未覈得其實固已萬萬惶悚且差官之驛馬加把幾至五六匹而亦不査出狀聞草率修啓不請該曹稟處纔有飭敎而狀聞跋辭又不擧論道臣事俱未免疎忽受賂之數旣自臣曹覈出於該寺書員則不必更問於本道行査一款姑置之道臣推考不禁加把之察訪令本道指名現告拿問處之何如上曰依爲之出擧條濟恭曰如是稟達實爲惶悚而亦不可不暫爲仰質者故敢此仰達而君臣之間恩同父子乃敢如是唐突矣近間閭閻之間邦慶之說藉藉相傳未審果有幾微乎上曰如有是事予於卿豈或有不言之理予實十分未詳而卿雖在外猶聞此等說予則實不知矣光植曰臣有區區所懷敢此仰達矣臣昨入本館伏聞日前諸僚再進聯箚不賜批旨有還給之事箚中論列雖不得其詳而金鍾秀之自來罪惡王章之所難貸向者負犯又是人臣所未有之變怪固非一朝一夕之故濫猾之態根於性行愚弄之習濟以凶譎手擅威福眼無君父敢恃庇覆之聖恩愈肆鴟張之氣熖勢成於下權隆於上一世之指點有識之憂歎厥惟久矣三司之聲討只就其目下現露之罪而何幸聖斷赫然王憲得伸凡在瞻聆孰不欽仰從此前後罪犯可以鉤發次第律名亦將繼請矣曾未數日旋卽蕩然旣允之音未免反汗已施之律亦復還寢處分乖當刑政失宜如是而尙何望權凶之斂戢朝著之淸明乎槪其堂箚實出共公之憤誠得必討之義而迺殿下不惟不賜兪音竝與箚本而出給夫堂箚體重賜批之不得經宿自是古例而今此還給之擧尤豈臣所望於殿下者哉臣謂特加三思還入前後箚本亟賜批旨竝允所請焉上曰言則好矣堂箚體重予豈不知稍待事定後當賜數字之批矣仍命退諸臣以次退出